
G. Kirkilas COSAC pirmininkų konferencijoje Atėnuose: ne tik ekonominė krizė pakirto ES piliečių pasitikėjimą Europos integracija 
Seimo Pirmininko pavaduotojas, Europos reikalų komiteto pirmininkas Gediminas Kirkilas, dalyvaudamas Atėnuose sausio 26–27 dienomis vykstančiame Sąjungos reikalų parlamentinių komitetų konferencijos (COSAC) pirmininkų susitikime, akcentavo būtinybę artinti piliečius prie Europos Sąjungos (ES) politinių institucijų, atkuriant jų pasitikėjimą, kuris per ekonominės ir finansinės krizės laikotarpį ženkliai krito – nuo 57 proc. 2007 metais iki vos 31 proc. pernai gegužį.

„Toks ES piliečių nusivylimas iš dalies kyla dėl nedarbo, ekonominio nuosmukio ir kritusių gyvenimo standartų. Vis dėlto, ir tokie veiksniai kaip imigracija ar korupcija turėjo tam reikšmės. Galiausiai, europiečių frustracija dėl to, kad jie dabar jaučiasi turį kur kas mažiau įtakos nei bet kada anksčiau valdžios institucijų, tiek nacionalinių, tiek europinių, sprendimams yra svarbiausia tokio nusivylimo priežastis“, – savo pasisakyme teigė G. Kirkilas, reaguodamas į Europos Komisijos Pirmininko pavaduotojo, atsakingo už institucijų ryšius ir administravimą, Marošo Šefčovičiaus skaitytą pranešimą „Europos ryšių su savo piliečiais atnaujinimas: institucijų vaidmuo“.

G. Kirkilo tvirtinimu, „todėl ypač svarbus yra nuolatinis Europos piliečių švietimas apie ES narystės naudą ir jos institucijų atsakomybę. Taip pat būtina stiprinti demokratiją, didinant nacionalinių parlamentų vaidmenį ES sprendimų priėmime bei iš naujo įvertinant tarpparlamentinio bendradarbiavimo Sąjungoje tikslus ir formas“. 
COSAC pirmininkų konferencijoje aptarta LI COSAC posėdžio darbotvarkė. Graikijos Ministro Pirmininko pavaduotojas, užsienio reikalų ministras Evangelos Venizelos pristatė Graikijos pirmininkavimo ES Tarybai prioritetus. Susitikime daug vietos skirta santykiams tarp Europos Parlamento ir ES nacionalinių parlamentų. 
Seimo Europos reikalų komiteto patarėjas 

Matas Maldeikis (tel. (8 5 239 6864, mob. 8 620 90 947; el. p.: Matas.Maldeikis@lrs.lt). 
Seimo Pirmininko pavaduotojo Gedimino Kirkilo patarėja 

Morta Vidūnaitė (tel. (8 5) 239 6278, mob. 8 612 01121; el. p.: Morta.Vidunaite@lrs.lt).



